Krajniak, Milan, minister práce, sociálnych vecí a rodiny SR (2020-04-02):
Vážený pán predseda, vážené dámy a páni, najskôr krátko k pánovi poslancovi Kotlebovi. Tam zrejme došlo k nedorozumeniu z vašej strany. Neodpracovali by to zadarmo, dostali by to zaplatené. To znamená, že ten princíp bol, že ak prišli o 20 % svojho príjmu teraz, ale chceli by si zarobiť ďalších 100 % za ten čas, ktorý neodpracovali, mohli by. Ale aby neboli žiadne rozpory, tak som to stiahol. K pánovi poslancovi Richterovi, povedali ste, že za 30 rokov sa nestalo, aby neboli prerokované zmeny v Zákonníku práce so sociálnymi partnermi. To je pravda, ale za 30 rokov sa nestalo, že by sme tu mali takúto koronakrízu, akú tu máme dnes. Po druhé, povedali ste, že by sa to nemalo robiť, tie naše opatrenia, metódou pokus a omyl. No, nemyslím si, že postupujeme metódou pokus a omyl. My postupujeme tak, že akonáhle máme nejakú časť opatrení pripravenú, tak ju dávame do vlády a do parlamentu. Ja chápem, že by bolo najjednoduchšie a najprehľadnejšie, keby sme všetky tie opatrenia dali vcelku ako jeden veľký zákon. Ale pýtam sa, to máme čakať, keď vieme, že máme možnosť pomôcť, čo ja viem, ľuďom, ktorí sú na OČR-ke, ktorí sú na karanténnej 
PN-ke, tak budeme čakať, kým sa to všetko zabalí a kým prídeme a vyladíme úplne všetky prípady, a na týchto ľudí, necháme ich dva týždne čakať? Čiže my postupujeme nie metódou pokus a omyl, ale priebežne tak, ako veci sú pripravené, tak ich dávame do vlády a do parlamentu, aby sme vždy ďalšej a ďalšej skupine obyvateľov pomohli. Ak by ste mali pocit, pán poslanec Richter, že by snáď tie návrhy boli nekvalitne pripravené, tak len by som chcel upozorniť na to, že šéfka sekcie legislatívy na ministerstve, šéfka sekcie práce, šéfka sekcie dôchodkov, riaditelia odborov na ministerstve sú tí istí ľudia, ktorých ste mi tam, pán minister, pred dvomi týždňami zanechali a je nepredpo... (Reakcia z pléna.) Prosím? (Reakcia z pléna.) A ja nepredpokladám, že by ste tam osem rokov mali ľudí, ktorí by vám osem rokov predkladali nekvalitné návrhy. Platí moje slovo, že nevyhodím z ministerstva nikoho, kto si bude robiť svoju prácu, a je mi jedno, dokonca, aby ste vedeli, dokonca jedna vysokopostavená pracovníčka ministerstva je predstaviteľ samosprávy, takto by som to povedal, priamo nominovaný za SMER. A je mi to jedno, pán poslanec, či je za SMER, alebo za OĽANO, alebo za hocikoho. Pokiaľ si bude robiť svoju prácu, nemám s ňou žiaden problém. Tie kritické slová, o ktorých ste hovorili, pán poslanec Richter a pán poslanec Tomáš, to je dobýjanie sa do otvorených dverí. Keď sme prišli pred štyrmi rokmi do parlamentu ako hnutie SME RODINA a hovorili sme, že keď niečo sľúbime, tak to dodržíme, tak to mnohí brali ako frázu. Za tie štyri roky si, myslím, všetci zvykli na to, že keď niečo sľúbime, a keď pán predseda Kollár povie, že to urobíme takto, tak to vždy platilo. Môžete s nami súhlasiť alebo nesúhlasiť, ale viete a každý občan tohto štátu vie, na čom je. Keď som tu sľúbil pred týždňom a sľúbil som to aj včera, že budem počúvať akékoľvek rozumné pripomienky zo strany vládnych poslancov aj zo strany opozičných poslancov a som ich pripravený zapracovať do každého návrhu zákona, možno to niekto znovu bral, akože to je taká fráza, že to sa hovorí. Lebo aby som bol teda úprimný, my sme to tiež štyri roky počúvali zo strany bývalej vlády, a teda veľmi sa to nerealizovalo. Ale u nás si, prosím, zvyknite, že keď niečo sľúbime, tak to aj dodržíme. A keď som sľúbil, že to tak budem robiť, tak to tak aj robím a budem to tak robiť aj do budúcnosti. A je mi jedno, či ten dobrý návrh dá poslanec vlády alebo poslanec opozície. Myslím si, že dnešok je príkladom toho, že to naozaj myslíme vážne. Ďakujem pekne. Želám pekný deň. (Potlesk.)